Diari Oficial de la Generalitat Valenciana


Sumari del DOGV 5414, del 26-12-2006 (2006/14565)

ORDE de 29 de novembre del 2006, de la Conselleria de Benestar Social per la qual es convoquen ajudes per a realitzar campanyes de sensibilització ciutadana en matèries relatives a la igualtat d'oportunitats entre hòmens i dones.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5414

Data del DOGV
:   26-12-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/14780


Data del document
:   29-11-2006

Organisme emissor
:   Conselleria de Benestar Social

Tipus de document
:   Ordre

Descriptors 

:   * administració local
    * dona
    * ajuda pública
    * integració social
    * aprenentatge professional
    * suport econòmic

ORDE de 29 de novembre del 2006, de la Conselleria de Benestar Social per la qual es convoquen ajudes per a realitzar campanyes de sensibilització ciutadana en matèries relatives a la igualtat d'oportunitats entre hòmens i dones. [2006/14889]  
La promoció de la igualtat d'oportunitats entre hòmens i dones requerix l'adopció de mesures d'acció positiva, eficaçes i executives, dirigides a eradicar les situacions de discriminació que per raó de sexe patixen les dones i evitar tots aquells obstacles que impedixen aconseguir una participació equilibrada de les dones i els hòmens en l'àmbit públic i privat.  
Per a desenrotllar estes accions hi ha Polítiques d'Igualtat del Consell.  
Per a regular i fer efectiu el principi d'igualtat de dones i hòmens en la Comunitat Valenciana, les Corts van aprovar el 2 d'abril la Llei 9/2003, de la Generalitat Valenciana, per a la Igualtat entre Dones i Hòmens.  
La Direcció General de la Dona és l'òrgan directiu de la Conselleria de Benestar Social, a qui li correspon, segons Decret 120/2003, d'11 de juliol, del Consell de la Generalitat, entre altres funcions les d'elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.  
Així, des d'esta Direcció General han de posar-se en marxa totes aquelles accions que estiguen encaminades a establir mesures de conscienciació i sensibilització de la societat a fi d'aconseguir l'evolució de la progressiva eradicació de conductes socials discriminatòries. Les dites accions han de realitzar-se des del nivell administratiu més pròxim a la realitat en què viuen les dones, la qual cosa significa implicar les entitats locals de la Comunitat Valenciana.  
Per això, es creu convenient concedir ajudes a estes encaminades en la realització de campanyes de sensibilització ciutadana en matèries relatives a la igualtat d'oportunitats entre hòmens i dones.  
En virtut de les facultats conferides per Decret 120/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria de Benestar Social, l'article 47-11 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i l'article 35 de la Llei de la Generalitat Valenciana 5/1983, de 30 de desembre, de Govern Valencià, a proposta de la Direcció General de la Dona,  
ORDENE  
Article 1  
És objecte de la present orde la convocatòria per a la concessió d'ajudes a les entitats locals de la Comunitat Valenciana que tinguen una població de dret igual o superior a 10.000 habitants i que tinguen integrada en la seua estructura organitzativa regidoria o, si és el cas, àrea responsable dels temes de la dona, encaminades a la realització de campanyes de conscienciació i sensibilització, per a l'exercici econòmic 2007, dirigides als/les ciutadans/es, que tinguen com a finalitat contribuir a l'evolució de les conductes socials cap a estructures més igualitàries, no condicionades per estereotips sexistes, on hi haja un repartiment més equilibrat de les responsabilitats familiars, professionals i socials d'hòmens i dones, així com remoure els obstacles que hi haja per a aconseguir una participació equilibrada de les dones i els hòmens en l'àmbit públic i privat.  
Article 2  
Aprovar les bases per les quals es regix esta convocatòria, incloses com a annex I de la present orde i el model de sol·licitud per a les esmentades ajudes que s'acompanya com a annex II.  
Article 3  
La concessió de les subvencions que regula la present Orde de convocatòria està condicionada a l'existència prèvia de crèdit adequat i suficient en el pressupost de la Generalitat per a l'exercici econòmic del 2007, per al finançament objecte de la convocatòria.  
A este efecte, una vegada aprovats els pressupostos de la Generalitat per a l'exercici del 2007, la Conselleria de Benestar Social publicarà en el Diari Oficial de la Generalitat una Resolució que especifique la línia i l'import global que es destina al finançament de les ajudes.  
Disposició Final Primera  
S'autoritza la subsecretària de la Conselleria de Benestar Social i la directora general de la Dona perquè, en l'àmbit de les seues competències, adopten les mesures necessàries per al desplegament i aplicació d'esta orde.  
Disposició Final Segona  
La present orde entrarà en vigor l'endemà de la seua publicació en el Diari Oficial de la Generalitat.  
Disposició Final Tercera  
Esta orde, que posa fi a la via administrativa, podrà ser recorreguda interposant recurs contenciós administratiu, en el termini i davant dels òrgans que s'indiquen a continuació:  
a) Requeriment previ en el termini de dos mesos des de la publicació de la norma d'anul·lació de l'acte, previst en l'article 44 Llei 29/1998, de 13 de juliol, Reguladora de la Jurisdicció Contenciosa Administrativa.  
b) Recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos des de l'endemà de la seua publicació.  
València, 29 de novembre de 2006  
La consellera de Benestar Social  
Alicia de Miguel García  
ANNEX I  
Primera. Objecte de la convocatòria  
És objecte de la present convocatòria la concessió d'ajudes a les entitats locals de la Comunitat Valenciana, perquè realitzen campanyes de sensibilització i conscienciació dirigides als/es ciutadans/es, que tinguen com a finalitat contribuir a l'evolució de la conductes socials cap a estructures més igualitàries, no condicionades per estereotips sexistes, on hi haja un repartiment més equilibrat de les responsabilitats familiars, professionals i socials d'hòmens i dones, així com remoure els obstacles que existixen per a aconseguir una participació equilibrada de les dones i els hòmens en l'àmbit públic i privat.  
Segona. Beneficiaris/es  
Seran entitats beneficiàries, les entitats locals, en l'àmbit de la Comunitat Valenciana, que tinguen una població de dret igual o superior a 10.000 habitants i que tinguen integrada en la seua estructura organitzativa regidoria, o si és el cas, àrea responsable dels temes de dona.  
Tercera. Programes subvencionats  
Els programes que podran ser objecte de les ajudes, versaran sobre les matèries següents:  
Programa 1. Igualtat i coresponsabilitat familiar: Realitzar tallers de sensibilització per a fomentar l'harmonització de responsabilitats laborals i familiars, dirigides tant a hòmens com a dones, en les activitats següents:  
1-Tallers dirigits a hòmens:  
1.1-Taller de cuina.  
1.2-Taller de neteja i organització domèstica.  
1.3-Taller de costura i planxa.  
2-Tallers dirigits a dones:  
2.1-Taller d'arreglaments bàsics de llanterneria.  
2.2-Taller d'arreglaments bàsics de fusteria-bricolatge.  
2.3-Taller d'electricitat.  
3-Tallers mixtos:  
3.1-Taller de puericultura.  
3.2-Taller referent a l'educació coresponsable dels/es fills/es.  
3.3-Taller de coresponsabilitat en l'atenció de majors.  
Programa 2. Exclusió social i feminització de la pobresa: realitzar activitats de sensibilització social sobre les condicions econòmiques i socials en què viuen les dones, tant en les ciutats com en les àrees rurals, dirigides estes activitats tant a hòmens com a dones.  
Programa 3. Violència de gènere: realitzar activitats que continguen programes d'intervenció específics, tendents a l'eliminació de pràctiques discriminatòries per raó de sexe derivades de la tradició, costums i prejuís culturals que coexistixen en l'actualitat amb més arrelament en els col·lectius de dones en situació o risc d'exclusió social, dirigits tant a hòmens com dones.  
Programa 4: Elaboració de plans d'igualtat: realitzar Plans d'Igualtat d'Oportunitats entre Dones i Hòmens a l'àmbit municipal.  
En el cas que es presenten diversos programes només se subvencionaran, com a màxim els dos que tinguen major qualitat o impacte social.  
El Programa d'Igualtat i Coresponsabilitat Familiar, pot simultanejar diversos tallers, sense que, per això, deixe de ser un únic programa.  
Lògicament, es podran presentar un o dos programes que integren al seu torn, distints tallers.  
Quarta. Comissió Avaluadora  
Per a la selecció de les entitats locals beneficiàries es constituirà una Comissió Avaluadora formada per:  
. El cap de Servici de Promoció i Participació Institucional de la Direcció General de la Dona, o persona en què delegue.  
. El cap de Secció de Coordinació Administrativa de la Direcció General de la Dona.  
. Els/es coordinadors/es de les seus de la Direcció General de la Dona a Alacant i Castelló.  
. Un/a tècnic/a de la Direcció General de la Dona.  
. Un/a tècnic/a de la Direcció Territorial de Benestar Social de València.  
. Un/a tècnic/a de la Subsecretaria de la Conselleria de Benestar Social.  
Quinta. Criteris objectius de concessió de la subvenció  
Els criteris objectius a tindre en compte a l'hora de concedir la subvenció seran els següents:  
1. Presentació d'activitats:  
Programes 1, 2 i 3 de la base tercera d'esta orde: 2 punts.  
Programes 4: elaboració de Plans d'Igualtat: 3 punts.  
Per a això aportaran certificació del corresponent acord adoptat pel Ple de l'Ajuntament.  
2. L'impacte social de l'activitat:  
. Menys de 25.000 habitants: 1 punt.  
. Entre 25.000 i 49.999 habitants: 2 punts  
. Entre 50.000 i 100.000 habitants: 3 punts  
. Més de 100.000 habitants: 4 punts  
3. Metodologia nova que implique una participació activa de la ciutadania:  
Cap: 0 punts.  
Regular: 1 punt.  
Bona: 2 punts.  
4. Que el projecte implique la coordinació de diverses àrees dins de la pròpia organització de l'entitat local, així com de les associacions de dones que desenrotllen la seua activitat en el seu àmbit:   
Cap: 0 punts.  
Regular: 1 punt.  
Bona: 2 punts.  
5. Indicadors d'avaluació de l'abast social de l'activitat i en done resultats:  
Sense determinar: 0 punts.  
Regular: 1punt.  
Bona: 1 punt.  
Sexta. Duració  
Les entitats locals hauran de comprometre's a realitzar i justificar degudament l'execució de les activitats que constituïxen objecte de la present convocatòria abans del 31 d'octubre del 2007.  
Sèptima. Quantia de les ajudes  
L'import de les ajudes serà com a màxim de 3.100 euros per programa, i es procedirà a l'adjudicació a favor d'aquelles entitats que hagen obtingut major puntuació d'acord amb els criteris de valoració previstos en la base quinta de la present Orde. Si és el cas, tindrà lloc el prorrateig entre els beneficiaris de l'import global màxim destinat a les subvencions, d'acord amb la Llei 38/2003, de 17 de novembre, General de Subvencions.  
Octava. Cofinançament  
1. La Conselleria de Benestar Social a través de la Direcció General de la Dona, finançarà fins a un màxim del 50% del cost total del projecte, amb el límit de finançament previst en la base sèptima.  
2. Serà necessària, a més, l'existència d'aportació econòmica de l'entitat local sol·licitant per al desenrotllament de les activitats objecte de finançament.  
3. En el cas que l'entitat local cofinance conjuntament amb una altra entitat el 50% restant del projecte, garantirà l'aportació d'esta última per mitjà de l'aportació del compromís de cofinançament de l'entitat corresponent.  
Novena. Presentació de sol·licituds  
La sol·licitud d'ajuda es formularà segons el model que figura en l'annex II. Les entitats locals sol·licitants podran presentar un màxim de quatre programes, amb el corresponent model de sol·licitud.  
Desena. Termini de presentació de les sol·licituds  
El termini de presentació de les sol·licituds, segons model de l'annex II, començarà a partir de l'endemà de la publicació de la present Orde en el Diari Oficial de la Generalitat i finalitzarà el dia del mes següent que tinga assignat el mateix número cardinal del dia de la publicació de l'Orde.  
Onzena. Lloc de presentació de les sol·licituds  
Les sol·licituds podran presentar-se en la seu de la Direcció General de la Dona, carrer Náquera, núm. 9, de València; en el carrer Oscar Esplá, 33-35, d'Alacant; en el carrer Ensenyament, núm. 10 de Castelló de la Plana: i, en la Direcció Territorial de València, av. Baró de Càrcer núm. 36, de València, per qualsevol dels mitjans establits en l'article 38.4 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú.  
Dotzena. Documentació que han d'aportar els sol·licitants.  
A la sol·licitud, segons model annex II, l'hauran d'acompanyar els documents següents:  
1. Projecte explicatiu de la campanya de sensibilització que ha de realitzar l'entitat local, en què es faça constar l'objectiu del programa presentat, la població beneficiària d'este i es descriguen les activitats que cal desenrotllar, així com la metodologia que s'utilitzarà.  
2. Desglossament pressupostari d'ingressos i gastos per conceptes i per altres patrocinadors que financen en part el projecte. En el cas de presentar uns quants tallers desglossament per cost de cada un d'ells.  
3. En el supòsit de cofinançament amb una altra entitat, haurà d'aportar-se el compromís de finançament.  
4. Indicadors d'avaluació sobre els objectius i resultats previstos en el programa.  
5. Certificació de l'acord del Ple de l'entitat local o de la Junta de Govern Local, en què conste la sol·licitud d'ajuda que es pretén obtindre, així com el compromís de l'entitat local de sotmetre's a les actuacions de comprovació que puga efectuar la Conselleria de Benestar Social a través de la Direcció General de la Dona, a les de control financer que corresponen a la Intervenció General en relació amb l'ajuda concedida, així com a l'aportació municipal de la part corresponent que no resulte subvencionada.  
6. Certificat expedit per l'entitat bancària, on s'efectuaren, si és el cas, els pagaments, en què s'especifique: codi de l'entitat, codi de la sucursal, número de compte i titular d'esta, així com comunicació fefaent del DNI o CIF del peticionari. Este certificat s'adjunta com a annex III. Manteniment de Tercers a la present Orde.  
7. Acreditació pel beneficiari per mitjà de declaració responsable, d'haver donat compliment a les obligacions per reintegrament de subvencions que, si és el cas, s'hagueren exigit (article 25 del Reglament de la Llei 38/2003, de 17 de novembre).  
Si la sol·licitud no reunira els requisits i els documents que s'assenyalen en esta base, es requerirà a l'entitat local perquè, en el termini de 10 dies esmene la falta o acompanye els documents preceptius, amb indicació que, si no ho fera, se li tindrà per desistida de la seua petició, d'acord amb el que establix l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu comú.  
Tretzena. Resolució de l'expedient  
Les ajudes es concediran seguint el procediment de concurrència competitiva, mitjançant una resolució de la directora general de la Dona, per delegació de la consellera de Benestar Social, a proposta de la Comissió Avaluadora, en el termini de tres mesos a partir de l'endemà a la publicació en el Diari Oficial de la Generalitat de la Resolució per la qual es determina l'import màxim destinat a finançar els gastos derivats de la convocatòria, una vegada aprovats i publicats els pressupostos de la Generalitat per a l'any 2007.  
No obstant això, si es desestimaren totalment o parcialment sol·licituds per falta de consignació pressupostària i després de la finalització del termini de resolució s'incrementaren els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini d'un mes comptador a partir de la data de publicació en el Diari Oficial de la Generalitat de la Resolució de la consellera de Benestar Social que done publicitat a este increment.  
L'import de l'ajuda en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats o algun organisme internacional, supere el cost de l'activitat que ha de desenrotllar l'entitat beneficiària.  
La resolució de concessió de les ajudes indicarà expressament el programa o els programes subvencionats, la quantia d'estes i la resta de condicions a què estiga subjecta la subvenció.  
Una vegada transcorregut el termini sense que haguera notificat resolució expressa, s'entendrà desestimada la sol·licitud de concessió d'ajuda en els termes que preveu l'article 44 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener.  
La resolució es notificarà als ajuntaments interessats segons el que disposa els articles 58 i 59 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú.  
Les resolucions de concessió o denegació que es dicten esgoten la via administrativa i contra estes, atés que les úniques entitats beneficiàries són entitats locals, no caldrà, en virtut del que disposa l'article 44-1, de la Llei 29/1998, de 13 de juliol, reguladora de la Jurisdicció Contenciosa Administrativa, interposar recurs en via administrativa. Únicament podran estes, si així ho estimen convenient, interposar recurs contenciós administratiu i podran requerir prèviament a la Conselleria de Benestar Social l'anul·lació de l'acte.  
Catorzena. Obligacions dels beneficiaris:  
1. Realitzar l'activitat que fonamenta la concessió de la subvenció, abans del 31 d'octubre 2007.  
2. Acreditar davant de la Direcció General de la Dona la realització de l'activitat així com el compliment dels requisits i condicions que determinen la concessió de la subvenció.  
3. Comunicar a la Direcció General de la Dona l'obtenció d'ajudes per a la mateixa finalitat, procedent de qualsevol administració o ens públic o privat, amb anterioritat a la justificació de l'aplicació donada als fons percebuts, d'acord amb el que establix la Llei 38/2003, de 17 de novembre, General de Subvencions.  
4. Presentar una memòria justificativa de la campanya de sensibilització realitzada, on es faça constar expressament els resultats obtinguts en l'avaluació d'esta.  
5. Acreditar el compliment de les obligacions previstes per al règim de subvencions i ajudes públiques, que li siguen aplicables a la present orde, de conformitat amb el que disposa el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana i la resta de legislació concordant i d'aplicació.  
Quinzena. Justificació i pagament de la subvenció:  
Llevat que la legislació de la Generalitat permeta un règim de lliurament de transferències corrents distint, el pagament de les ajudes i subvencions previstes en esta orde s'efectuarà en la forma que es determina en l'article 47 bis del Text Refós de la Llei de la Hisenda Pública aprovat pel Decret Legislatiu de 26 de juny de 1991, conforme al règim següent:  
a. Fins a un 40% de l'import d'esta es lliurarà immediatament, una vegada concedida la subvenció, després de la presentació de la proposta i la documentació inicial.  
b. Fins a un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.  
c. La Generalitat abonarà la resta una vegada justifique el beneficiari la finalització del programa complet i així certifique el ajuntament promotor.  
Les justificacions del cost total del programa pressupostat en la sol·licitud, inclosa la part corresponent a l'aportació municipal i a l'aportació de la Conselleria de Benestar Social haurà d'acreditar-se per mitjà del corresponent document acreditatiu de l'efectiva realització del gasto expedit per la intervenció municipal.  
El termini màxim de presentació de la documentació acreditativa del desplegament i de l'execució dels corresponents programes serà abans del 31 d'octubre de 2007.  
Així mateix, l'entitat beneficiària presentarà una memòria on s'incloga:  
. Nombre de beneficiaris del programa.  
. Calendari de les actuacions realitzades.  
. Grau de compliment dels objectius proposats.  
. Resultats de l'avaluació.  
. Mostrari del material emprat, com ara fotocòpies i material no fungible.  
L'import de l'ajuda, en cap cas podrà ser de tal quantia que, aïlladament o en concurrència amb subvencions d'altres administracions públiques o d'altres ens públics o privats, supere el cost de l'activitat que ha de desenrotllar l'entitat beneficiària.  
Setzena. Reintegrament de la subvenció  
Es podrà dictar una resolució que deixe sense efecte o minore i, en tot cas, supose el reintegrament de les quantitats percebudes i l'exigència dels interessos de demora des del moment del pagament de la subvenció d'acord amb el que disposa la Llei General de Subvencions amunt citada.  
A més, si del certificat firmat per l'Interventor de l'entitat local per a la justificació final, es deduïra que no coincidix amb l'inicialment establit es minorarà la subvenció i, en tot cas, es reintegraran les quantitats percebudes i no utilitzades en els programes per als quals es van sol·licitar estes subvencions.  
Quant a les facultats de minoració o facultat de deixar sense efecte les corresponents subvencions, caldrà ajustar-se a allò que disposa la corresponent Resolució, per la qual es deleguen competències en matèria de contractació administrativa i gestió economicopressupostària.  
El procediment s'iniciarà d'ofici com a conseqüència de la iniciativa pròpia de l'òrgan competent, d'orde superior, de petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre i notificar la resolució procedent serà de sis mesos des de la data d'incoació de l'expedient de revocació o de minoració.  
Les quantitats que es reintegren tindran consideració d'ingrés de dret públic als efectes del procediment aplicable per a la cobrança.  
Dessetena. Publicitat de la subvenció concedida  
Les entitats locals beneficiàries de les ajudes regulades per les presents bases estaran obligades a fer constar en les publicacions i material de difusió dels programes que estos es troben dins de les Polítiques d'Igualtat del Consell. Així mateix es farà constar la col·laboració de la Direcció General de la Dona de la Conselleria de Benestar Social, havent de figurar expressament els seus logotips.  
Dihuitena. Recurs contenciós administratiu  
Contra les bases de la present convocatòria es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la seua notificació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí de la possibilitat d'interposar qualsevol altre recurs que es considere convenient.